**Borgheim** er administrasjonssentrum i Færder kommune i Vestfold. Den lille høyden hvor kommuneadministrasjonen holder til, heter Tinghaug. Borgheim befinner seg på Nøtterøy, og var fram til 2018 administrasjonssentrum i daværende Nøtterøy kommune. I den nordlige delen av Borgheim ligger Nøtterøy kirke, som stammer fra rundt 1100. På Borgheim ligger også kommunens brannstasjon og to skoler, Nøtterøy videregående skole og Borgheim ungdomsskole. Det er blant annet dagligvarebutikk, kiosk, elektrisitetsforretning, frisør og bakeriutsalg på Borgheim.

Historie
--------

Navnet Borgheim var opprinnelig navnet på bygningen som i dag utgjør den nordligste delen av REMA 1000-butikken. Etter hvert begynte man å bruke Borgheim som et navn på hele området. Denne bygningen ble bygd i 1877, og skulle da fungere som forretningsbygg for Nøterø Forbrugsforening. Kjøpmann Carl Fosaas kjøpte bygningen i 1921, som drev kolonialforretning der fram til 1959. Da ble den kjøpt opp av Dagfinn Karseth, som fortsatte driften av forretningen. Rema 1000 tok over i 1990.

I Klokkerveien på Borgheim er det en gravhaug fra jernalderen. Den eldste gårdsbebyggelsen på Nøtterøy er ved Borgheim.

Demografi
---------

Borgheim er også et statistisk delområde og en grunnkrets. Delområdet Borgheim omfatter grunnkretsene Vestskogen, Vestskogen sentrum, Labakken, Herstad, Borgheim og Stangeby, og har 4689 innbyggere, mens grunnkretsen Borgheim har 463 innbyggere (2010).

Bebyggelsen på Borgheim er en del av tettstedet Tønsberg, og kan betraktes som et bydelssentrum i byen Tønsberg.

Borgheim hadde eget postkontor som ble lagt ned 26. oktober 2010. REMA 1000 overtok som Post i butikk dagen etter.
Borgheim postkontor var det siste postkontoret i Nøtterøy kommune.

Transport
---------

Alle bussene på øya Nøtterøy møtes i Tønsberg og kjører herfra i hver sin retnig. Dette medfører at hvis man skal til Borgheim sentrum og ikke bor i direkte rute fra Tønsberg mot Borgheim, så må man først ta buss til Tønsberg for så å bytte der for å komme seg til Borgheim. Det ledende busselskapet fra 1941 til 1997 var Øybuss.

Bilder
------

* Borgheim, med Nøtterø Bakeri (til venstre) og Rema 1000-butikkenBorgheim, med Nøtterø Bakeri (til venstre) og Rema 1000-butikken
* Gammelt flyfoto av Nøtterøy sentrum med det gamle kommunehuset fra 1923 på Tinghaug og Borgheim realskole fra 1950 (nå Borgheim ungdomsskole). Fylkesvei 308, som går over Nøtterøy mellom Tønsberg og Tjøme, er delvis skjult av bebyggelsen på bildet. Foto: Widerøe/VestfoldmuseeneGammelt flyfoto av Nøtterøy sentrum med det gamle kommunehuset fra 1923 på Tinghaug og Borgheim realskole fra 1950 (nå Borgheim ungdomsskole). Fylkesvei 308, som går over Nøtterøy mellom Tønsberg og Tjøme, er delvis skjult av bebyggelsen på bildet. Foto: Widerøe/Vestfoldmuseene
* Flyfoto av Nøtterøy sentrum, trolig fra rundt 1970, med Wilhelmsenhallen bak Borgheim ungdomsskole litt til venstre for midt i bildet og med fylkesvei 308 Tinghaug helt til venstre. Foto: Widerøe/VestfoldmuseeneFlyfoto av Nøtterøy sentrum, trolig fra rundt 1970, med Wilhelmsenhallen bak Borgheim ungdomsskole litt til venstre for midt i bildet og med fylkesvei 308 Tinghaug helt til venstre. Foto: Widerøe/Vestfoldmuseene
* Flyfoto av Nøtterøy kirke og Prestegården i jordbrukslandskap og villabebyggelse langs Fylkesvei 308 på 1960- eller 1970-tallet  Foto: Widerøe/VestfoldmuseeneFlyfoto av Nøtterøy kirke og Prestegården i jordbrukslandskap og villabebyggelse langs Fylkesvei 308 på 1960- eller 1970-tallet  Foto: Widerøe/Vestfoldmuseene

Referanser
----------

1. ↑  (no) «Nøtterøy vestre». *Kulturminnesøk*. Riksantikvaren – Direktoratet for kulturminneforvaltning.
2. ↑  Kulturminneplan 2020 for Færder
3. ↑  SSB: Folkemengde etter grunnkretser

  


|  |  |
| --- | --- |
| Oppslagsverk/autoritetsdata | Store norske leksikon **·** GeoNames **·** Sentralt stedsnavnregister
 |